# Ignasi Bultó i Sagnier

Ignasi Bultó i Sagnier (Barcelona, 17 de desembre de 1951) és un antic pilot català de motociclisme, activitat en què va destacar durant les dècades del 1960 i 1970 aconseguint 4 campionats d'Espanya de trial (1969 a 1972) i un subcampionat (1973), a banda de dos subcampionats de motocròs i una medalla d'or als ISDT. És recordat, tant en trial com en motocròs, pel seu pilotatge fi i elegant. El gener del 2022, la FCM li concedí el premi Legends en reconeixement de la seva trajectòria motociclista.
Ignasi és el quart fill (després de tres nenes) del fundador de Bultaco, Francesc Xavier Bultó i, per tant, germà d'Álvaro Bultó, conegut aventurer i presentador de televisió mort tràgicament el 2013 mentre feia paracaigudisme extrem.

## Carrera esportiva

La seva primera moto fou una de feta especialment per a ell, amb motor Ducson i xassís i suspensions de Bultaco TSS. A onze anys va córrer la seva primera cursa de forma oficiosa, un trial de Sant Antoni disputat a la finca familiar del mateix nom, a Cunit.

### Trial

El 1964, amb tretze anys, obtingué la seva primera llicència i començà a participar fora de concurs en els primers trials que s'organitzaven a Catalunya. El 1968, amb setze anys, va poder córrer oficialment proves de trial i el 1969 guanyava el Campionat d'Espanya de la modalitat, havent empatat a punts amb Pere Pi: Bultó va guanyar dues de les quatre proves puntuables i fou segon a les altres, exactament el mateix que Pi; en quedar empatats, el títol fou per qui havia obtingut menys penalització al llarg de les quatre proves, de manera que Ignasi Bultó guanyà per dos peus de diferència. A partir d'aleshores va guanyar-ne quatre campionats seguits (de 1969 a 1972). El 1973 va quedar subcampió rere Fernando Muñoz, i el 1974 el seu cosí segon Manuel Soler fou el campió.

### Motocròs

Gran afeccionat a la velocitat, va decidir provar sort en el motocròs en comptes de l'asfalt, i el 1974 decidí passar-se definitivament a aquesta modalitat. Va alternar-la amb el trial fins que s'hi va dedicar en exclusiva, principalment en la categoria dels 250 cc, amb el saldo de dos subcampionats d'Espanya. Malauradament va tenir repetides lesions d'espatlla que li varen impedir aconseguir el campionat de motocròs que tant acaçava.

### Retirada

El 1978, amb només vint-i-sis anys però amb quinze de seguits competint, va decidir retirar-se de la competició. El dia de la seva retirada va declarar: «Val més tenir un amic que guanyar una cursa». Un parell d'anys més tard, el 1980 -quan la seva família ja havia perdut l'empresa fundada per son pare, Bultaco- fundà l'empresa Merlin, fabricant de motocicletes, a Vilanova i la Geltrú.
Tot i haver-se retirat de feia anys, Bultó seguí competint de tant en tant en tota mena de disciplines, arribant a guanyar el Campionat d'Espanya de resistència de 1990 amb l'equip del Moto Club Chimisay, rellevant-se amb Xavi Riba en el pilotatge d'una Montesa Honda.

## Palmarès

* 1 campionat d'Espanya de resistència (1990) amb Montesa Honda
* Medalla d'or als ISDT

### Palmarès en trial

| Any | Motocicleta | C. d'Europa | C. d'Espanya |
| 1969 | Bultaco | - | 1r |
| 1970 | Bultaco | 21è | 1r |
| 1971 | Bultaco | 17è | 1r |
| 1972 | Bultaco | 12è | 1r |
| 1973 | Bultaco | 15è | 2n |
| 1974 | Bultaco | - | 9è |
| 1975 | Bultaco | - | 11è |
| Total títols | Total títols | 0 | 4 |

### Palmarès al Campionat d'Espanya de motocròs

| Any | Motocicleta | 500 cc | 250 cc | 125 cc |
| 1972 | Bultaco | - | - | 3r |
| 1973 | Bultaco | - | - | 2n |
| 1974 | Bultaco | - | ? | - |
| 1975 | Bultaco | - | 4t | - |
| 1976 | Bultaco | 5è | 5è | - |
| 1977 | Bultaco | - | 4t | - |
| 1978 | Bultaco | 3r | 2n | - |

## Notes

* ↑ El personatge apareix habitualment referenciat amb el nom en castellà, Ignacio, tot i que també apareix com a Ignasi en diverses fonts. Per coherència amb altres articles relacionats (com ara el del seu pare Francesc Xavier Bultó, documentat sovint com a Francisco Xavier), en aquest article s'ha optat per la versió catalana del seu nom.

## Referències

* ↑ «The rider... Bultó Ignacio» (en anglès). trialonline.org. [Consulta: 14 febrer 2011].
* ↑ Alguersuari, Jaume (Director) «Solo Moto Stars. 40 - Ignacio Bultó» (en castellà). SOLO MOTO. Garbo Editorial, S.A. [Barcelona], núm. 67, 10-12-1976, p. 2.
* ↑ Herreros, Francisco; Aznar, José Luis. «Trial». A: Historia del motociclismo en España (en castellà). Barcelona: RACC, 1998, p. 289-290. ISBN 84-920886-5-6.
* ↑ Linati Bigas, Alejandro. «Competiciones y campeonatos». A: Iniciación al Moto-Cross, Trial y Todo-Terreno (en castellà). Barcelona: Editorial De Vecchi, SA, 1975, p. 105. ISBN 84-315-12210.
* 1 2 3 4 5 6 7 8 Mas Godayol, Josep (Director). «Ignacio Bultó. El elegante campeón». A: Dos Ruedas. Gran enciclopedia ilustrada de la moto (en castellà). Barcelona: Editorial Delta, 1980, p. 294-295 (vol. II). ISBN 84-85822-03-X.
* ↑ «La FCM celebra la Gala de Premios de los Campeonatos de Cataluña de Motociclismo 2021» (en castellà). todotrial.com, 25-01-2022. [Consulta: 1r febrer 2024].
* ↑ «Homenatge a Bultaco a les 24 Hores». circuitcat.cat. Circuit de Catalunya, 01-02-2011. Arxivat de l'original el 3 de març 2016. [Consulta: 1r juny 2014].
* ↑ «Fiesta 24 Horas "Non-Stop" Museu Moto Barcelona» (en castellà). museumoto.com. Museu de la Moto de Barcelona, 24-11-2011.
* ↑ «Álvaro Bultó mor en un accident als Alps». ara.cat. Diari Ara, 23-08-2013. [Consulta: 17 setembre 2013].
* ↑ «Francisco Javier Bultó y Marqués» (en castellà). geneall.net. [Consulta: 20 juny 2014].
* ↑ Pi, Pere. «82. Primer títol d'Espanya i de Catalunya de trial». A: No tinc 200 anys. Les vivències de Pere Pi. Barcelona: Autoeditat (Service Point), juliol 2012, p. 127-130. ISBN 9788461590353.
* ↑ Vignati, Alejandro. «Trial». A: Motociclismo (en castellà). Esplugues de Llobregat: Plaza & Janés, 1972, p. 40. ISBN 84-01-70016-7.
* ↑ Herreros 1998: «Trial» p. 288-289
* ↑ Herreros 1998: «Relación de las principales marcas» p. 312-313

### Bibliografia

* Herreros, Francisco; Aznar, José Luis. Historia del motociclismo en España (en castellà). Barcelona: RACC, 1998. ISBN 84-920886-5-6.

## Enllaços externs

* Entrevista a Ignasi Bultó al web Todotrial d'abril del 2020 (castellà)
* Entrevista a Ignasi Bultó al web Retrotrials d'octubre del 2012 (anglès)
* Ignasi Bultó al trial en homenatge al seu pare del 2006 (castellà)
Campions d'Espanya de trial :
1968 - Pi
1969 - Bultó
1970 - Bultó
1971 - Bultó
1972 - Bultó
1973 - Muñoz
1974 - Soler
1975 - Soler
1976 - Soler
1977 - Soler
1978 - Gorgot
1979 - Gorgot
1980 - Gorgot
1981 - Gorgot
1982 - Gorgot
1983 - Gorgot
1984 - Gallach
1985 - Gallach
1986 - Tarrés
1987 - Tarrés
1988 - Tarrés
1989 - Tarrés
1990 - Tarrés
1991 - Tarrés
1992 - Tarrés
1993 - Tarrés
1994 - Tarrés
1995 - Colomer
1996 - Bilbao
1997 - Colomer
1998 - Colomer
1999 - Colomer
2000 - Colomer
2001 - Lampkin
2002 - Cabestany
2003 - Lampkin
2004 - Raga
2005 - Raga
2006 - Bou
2007 - Raga
2008 - Raga
2009 - Bou
2010 - Raga
2011 - Bou
2012 - Bou
2013 - Bou
2014 - Bou
2015 - Bou
2016 - Bou
2017 - Bou
2018 - Bou
2019 - Bou
2020 - Raga
2021 - Busto
2022 - Busto
2023 - Busto
2024 - Busto :